钦定古今图书集成/明伦汇编/宫闱典/第030卷 > 惠王后陈妫
## 钦定古今图书集成/明伦汇编/宫闱典/第030卷 > 惠王后陈妫

按《左传》，庄公十八年“春，虢公、晋侯、郑伯使原庄公逆
王后于陈。陈妫归于京师”，实惠后。僖公五年夏，会于
首止，会王太子郑，谋宁周也。

〈杜注〉虢、晋朝王，郑伯又以齐执其卿，故求王为援，皆在周，倡义为王定昏。陈人敬从，得同姓宗国之礼。陈妫后号“惠后”，爱少子，乱周室。　惠王以惠后故，将废太子郑而立王子带，故齐桓帅诸侯会王太子以定其位。

按《史记》：“惠王二十五年，王崩，子襄王郑立。襄王母早
死，后母曰惠后。惠后生叔带，有宠于惠王，襄王畏之。
三年，叔带与戎翟谋伐襄王，襄王欲诛叔带，叔带奔
齐。”